text: 
  Grønt kollegium i Aalborg AALBORG: I januar 1993 åbner Danmarks første
   " grønne kollegium " i Aalborg, som på optimal vis udnytter 
  energien fra solens stråler, skriver Aalborg Stiftstidende. To store 
  solfangere ved kollegiets indgang skal levere varmt brugsvand til 
  beboerne, ligesom solen gennem et glastag opvarmer et langt fælles 
  spise- og opholdsrum. Byggeriet er tegnet af Arne Kjærs Tegnestue, 
  Aalborg. ( RB )
  
  Går i protest mod Kræftens Bekæmpelse HELSINGØR: Bestyrelsen for 
  lokalforeningen af Kræftens Bekæmpelse i Helsingør Kommune er samlet 
  trådt tilbage på en generalforsamling i protest mod Kræftens 
  Bekæmpelses hovedbestyrelse. Den fratrådte bestyrelse er utilfreds med 
  foreningens administration af penge til kræftforskning og mangel på 
  samarbejde med forskere uden for foreningen. sc
  
  Falsk tyverianmeldelse AALBORG: Et yngre ægtepar fra Hobro har erkendt 
  over for politiet, at deres anmeldelse om et indbrud i februar i 
  deres hus i Hobro var falsk. Ægteparret hævdede, at de var blevet 
  bestjålet for indbo til 140.000 kr.  -  men noget af indboet havde 
  de selv solgt gennem " Den blå Avis ", skriver Aalborg Stiftstidende.
  
  
  
  